
Da li je dopušteno uzeti kamatni kredit s obzirom na tešku situaciju i činjenicu da čovjek nema svoju imovinu?


* 
* 
* 
* 
* 
* 
* 

 
Mogu li u teškoj situaciji uzeti kamatni kredit?

U hadisu koji je zabilježio imam Muslim, Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, objasnio nam je stvarnost ovoga svijeta rekavši: *“Ovaj je svijet zatvor za vjernika, a užitak za nevjernika.”* Zatvor za vjernika jer mora živjeti po određenim normama, principima i pravilima koje ne smije kršiti s jedne, a mora obavljati određene propise i ne smije ih zanemariti, s druge strane.


Poslovanje uz kamatu, koje je strogo zabranjeno Kur’anom, hadisom i konsenzusom islamskih učenjaka iz prvih i potonjih generacija spada u prvu kategoriju šerijatskih zabrana. Uzvišeni Allah obraća se svim vjernicima: **“O vjernici, bojte se Allaha i ostavite što je preostalo od kamate, ako ste vjernici. Ako ne učinite, navješćuje vam se rat od Allaha i Poslanika Njegovog.”** (El-Bekare, 278-279.)


Subhanallah, da ne postoji nijedan drugi argument da je ***[kamata](https://pitajucene.com/search/kamat/questions/ "Pretraži pitanja o kamati")*** zabranjena, ovaj ajet ne samo da bi bio dovoljan već više nego dovoljan. U drugom ajetu Uzvišeni kaže: **“A Allah je dopustio trgovinu, a zabranio kamatu.”** (El-Bekare, 275.) U jednom hadisu stoji da je Poslanik, ﷺ, rekao: *“Potrošiti srebrenjak svjesno zarađen na osnovu kamate gore je kod Allaha od trideset i šest nemorala.*“ (Ahmed, Dija i Taberani, u djelu *El-Evsat*, sa ispravnim lancem prenosilaca. Vidjeti: *Es-Silsiletus-sahiha,* 3/29.)


Ovi dokazi su jasan pokazatelj da je poslovanje uz kamatu jedan od najvećih grijeha u Allaha, dželle šanuhu. Na osnovu toga, strogo je zabranjeno uzimanje kamatnog kredita za izgradnju stambenog objekta ili u druge svrhe. Nije uvjet da musliman posjeduje vlastitu kuću. Bolje mu je živjeti u zajednici s roditeljima ili iznajmiti skroman stambeni prostor ili naći neko drugo alternativno rješenje nego izazvati srdžbu Gospodara svjetova.


Stoga savjetujemo uvaženom bratu da ne prilazi kamatnim ustanovama, a *“ko ostavi nešto Allaha radi, Allah će mu to boljim zamijeniti”*, govorio je Poslanik, ﷺ, u hadisu koji je zabilježio imam Ahmed sa ispravnim lancem prenosilaca.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


